**ՀԻՄՆԱՎՈՐՈՒՄ**

**«Հայաստանի Հանրապետության 2022 թվականի պետական բյուջեի մասին» Հայաստանի Հանրապետության օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման**

**1. Ընթացիկ իրավիճակը և  իրավական ակտի ընդունման անհրաժեշտությունը.**

Հայաստանի Հանրապետության քրեական դատավարության նոր օրենսգրքում (այսուհետ՝ Օրենսգիրքն) առկա իրավակարգավորումների համաձայն, որն ուժի մեջ է մտել 2022 թվականի հուլիսի 1-ից, նախկինում նախատեսված հետաքննության ինստիտուտը այլևս չի գործում և նշված փոփոխությամբ պայմանավորված, մի շարք փոփոխություններ են կատարվել նաև առնչվող այլ իրավական ակտերում:

Այսպես, 2022 թվականի հունիսի 8-ին Հայաստանի Հանրապետության վարչապետի կողմից ընդունված «Հայաստանի Հանրապետության վարչապետի 2018 թվականի հունիսի 11-ի N 706-Ա որոշման մեջ փոփոխություններ կատարելու մասին» և «Հայաստանի Հանրապետության վարչապետի 2018 թվականի սեպտեմբերի 18-ի N 1222-Ա որոշման մեջ փոփոխություն կատարելու մասին» N 653-Ա որոշմամբ ՀՀ քննչական կոմիտեի առկա հաստիքացուցակում կատարվեցին փոփոխություններ և հետաքննության մարմինների աշխատակիցների՝ ՀՀ ոստիկանության, ՀՀ արտակարգ իրավիճակների նախարարության և ՀՀ քրեակատարողական ծառայության, ՀՀ պաշտպանության նախարարության նշված՝ ընդհանուր առմամբ 210 հաստիքները փոխանցվեցին ՀՀ քննչական կոմիտեին:

Վերը նշված օրենսդրական փոփոխություններով պայմանավորված՝ 2022 թվականի հունիսի 9-ի ՀՕ-184-Ն օրենքով փոփոխություն կատարվեց նաև «Հայաստանի Հանրապետության քննչական կոմիտեի մասին» օրենքում, որով նախատեսվեց, որ հետաքննության մարմնի աշխատակիցները՝ ոստիկանության հետաքննության բաժնի, բաժանմունքի, խմբի տեսուչները, արտակարգ իրավիճակների նախարարության, ռազմական ոստիկանության, քրեակատարողական ծառայության հետաքննիչի պաշտոնի նշանակված անձինք, նշված ստորաբաժանումների ղեկավարները, որոնց զբաղեցրած հաստիքները 2021 թվականի հունիսի 30-ի Հայաստանի Հանրապետության քրեական դատավարության օրենսգիրքն ուժի մեջ մտնելու ուժով ենթակա են կրճատման և տեղափոխման քննչական կոմիտեի հաստիքացուցակ՝ որպես ինքնավար պաշտոն, քննչական կոմիտեում ինքնավար պաշտոնում նշանակվելու համար 2021 թվականի հունիսի 30-ի Հայաստանի Հանրապետության քրեական դատավարության օրենսգիրքն ուժի մեջ մտնելուց հետո՝ մինչև 2022 թվականի օգոստոսի 1-ը, դիմում են քննչական կոմիտեի որակավորման հանձնաժողով՝ քննչական կոմիտեում ինքնավար պաշտոն զբաղեցնող անձանց թեկնածությունների ցուցակում ընդգրկվելու նպատակով:

Նշված իրավական ակտերով կատարված փոփոխությունների արդյունքում ՀՀ արտակարգ իրավիճակների նախարարության հաստիքացուցակից կրճատվել է թվով 39 հաստիք, ՀՀ ոստիկանությունից՝ 177 հաստիք, ՀՀ քրեակատարողական ծառայությունից՝ 13 հաստիք, ՀՀ պաշտպանության նախարարությունից՝ 33 հաստիք և ՀՀ քննչական կոմիտեի հաստիքների թիվն ավելացվել է 210 հաստիքով, իսկ ՀՀ դատախազության դատախազների թիվը 20-ով:

**2. Առաջարկվող կարգավորման բնույթը.**

Նախագծով առաջարկվում է հետաքննության որոշ մարմինների հաստիքների կրճատման արդյունքում տնտեսված գումարները վերաբաշխման միջոցով ուղղել ՀՀ քննչական կոմիտեում և ՀՀ դատախազությունում՝ ավելացվող հաստիքներով պայմանավորված գումարների հատկացմանը:

**3. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ ֆինանսների նախարարության կողմից:

**4. Ակնկալվող արդյունքը.**

Նախագծի ընդունմամբ ՀՀ քննչական կոմիտեում և ՀՀ դատախազությունում ավելացվող հաստիքների համար կապահովվի աշխատավարձի վարձատրության գծով ծախսերի իրականացումը:

**5.Լրացուցիչ ֆինանսական միջոցների անհրաժեշտությունը և պետական  բյուջեի եկամուտներում և ծախսերում սպասվելիք փոփոխությունները.**

Նախագծի ընդունումը լրացուցիչ ֆինանսական միջոցների հատկացման, ինչպես նաև պետական բյուջեի եկամուտներում և ծախսերում փոփոխություններ կատարելու անհրաժեշտություն չի առաջացնի:

Նախագծով առաջարկվող վերաբաշխման արդյունքում այդ գումարի չափով ֆինանսական միջոցների վերականգնման անհրաժեշտությունը բացակայում է:

**6. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Նախագիծը չի բխում համապատասխան ռազմավարական փաստաթղթերից։

**Տ Ե Ղ Ե Կ Ա Ն Ք**

**«Հայաստանի Հանրապետության 2022 թվականի պետական բյուջեի մասին» Հայաստանի Հանրապետության օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

«Հայաստանի Հանրապետության 2022 թվականի պետական բյուջեի մասին» Հայաստանի Հանրապետության օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման ընդունման կապակցությամբ այլ նորմատիվ իրավական ակտեր ընդունել անհրաժեշտ չէ: